Felfüggesztett börtönbüntetésre ítélte garázdaság miatt a Salgótarjáni Járásbíróság azt az ipolytarnóci férfit, aki macsétával támadt a sógorára tavaly ősszel. A férfi 1 év 4 hónapot kapott 3 év próbaidőre felfüggesztve.

A büntetett előéletű, harmincas éveiben járó férfi részegen berúgta testvére házának ajtaját, majd hangoskodni kezdett. Ezt követően dulakodni kezdett a sógorával, majd az egyik ismerőse tanácsára elhagyta a házat. Tíz perccel később azonban ismét megjelent egy bozótvágóval a kezében.

Feje fölé emelte a macsétát, hogy lesújtson vele a sógorára, ám időközben a testvére párja is magához vett egy lapátnyelet, amivel először a macsétára, majd a férfi hátára és a fejére ütött. A megtámadott házigazda ezt követően kicsavarta a támadója kezéből a macsétát, majd eldobta.

A támadó állkapocscsont törést szenvedett, valamint két ujja is eltört a jobb kezén. A bíróság a felfüggesztett szabadságvesztés kiszabásán túl elrendelte a férfi pártfogói felügyeletét is.

Fotó: Thinkstock